王令
上黄任道
家世无双旧，材资第一良。
山川储地秀，日月合天光。
远色抵千古，洪声压四方。
道如天未丧，子让世谁当。
文斧摩空运，儒工缩手藏。
熔金斥淄石，截玉出端刚。
追复轩羲旧，裨终典诰亡。
夸传争噍噍，问望蔚堂堂。
章甫通期冠，缁裘讵合裳。
计量遗丈引，收取竟寻常。
有渐虽宜贺，论才固在伤。
偶来官簿版，何异任牛羊。
客有装垂橐，时穷道括囊。
贫才完竖褐，义不及妻糠。
剑折终羞屈，兰移不改香。
幸偷容足地，耻学及羹墙。
同日如无善，当年尚取狂。
互乡前事在，北面有先望。